b'\n_START_ARTICLE_\nLadja brez imena\n_START_SECTION_\n1. dejanje\n_START_PARAGRAPH_\nRajnik slu\xc5\xbei na Ladji brez imena, za hi\xc5\xa1ico in vrt, kjer naj bi sre\xc4\x8dno \xc5\xbeivela z ljubljeno Tanato. V viharju re\xc5\xa1ijo brodolomca, Babilonko in Hudi\xc4\x8da, ki sta prava nesre\xc4\x8da za ladjo: Babilonka oblega Rajka in dra\xc5\xbei mornarje s svojo po\xc5\xbeeljivo lepoto, Hudi\xc4\x8d pa spletkari in s svojimi nauki o u\xc5\xbeitkih spodkopava moralo mo\xc5\xa1tva. Izbruhne upor, vsi glavni akterji drame pridejo v zapor, kjer jih sku\xc5\xa1ajo zlomiti; Tanati, ki ho\xc4\x8de obiskati mo\xc5\xbea, govorijo, da jo je varal z Babilonko. Rajniku, da se ga je \xc5\xbeena odrekla. Oba zdr\xc5\xbeita preizku\xc5\xa1njo, njuna ljubezen in zaupanje sta mo\xc4\x8dnej\xc5\xa1a. Jetnike re\xc5\xa1i kapitan Java, ki so ga bili uporniki vrgli v morje, nato pa je bil zajet in se ni mogel prej vrniti. Proces se obnovi in jetniki so prosti.\n_START_SECTION_\n2. dejanje\n_START_PARAGRAPH_\nVsi so spet na ladji, Rajnik in Tanata sre\xc4\x8dna ple\xc5\xa1eta, ko on in Atlant dobita voja\xc5\xa1ki poziv. Ljubimca se morata spet lo\xc4\x8diti, a v duhu sta povezana, vzpodbujata se, da ne bi izgubila poguma: vse grdo je resni\xc4\x8dnost, vse lepo so sanje, vanje je treba neomajno verovati. Na vojski je Rajnik ranjen, sre\xc4\x8data se z Babilonko, ki je postala bolni\xc5\xa1ka sestra; razklana je, ne najde ravnote\xc5\xbeja med \xc5\xbeeljo po o\xc4\x8di\xc5\xa1\xc4\x8denju in pohoto, vendar se trudi, kolikor more. Hudi\xc4\x8d pa je stari, krade in si dela premo\xc5\xbeenje s \xc4\x8drno borzo; v je\xc4\x8di je izdajal, zdaj pa na\xc5\xa1\xc4\x8duva Atlanta, \xc4\x8de\xc5\xa1 da je izdajalec Rajnik. Atlant se napije in Rajnika zabode, tisti hip pa ladjo torpedira sovra\xc5\xbena podmornica. Toda Rajnik in Tanata sta \xc5\xa1e zmeraj zdru\xc5\xbeena \xe2\x80\x93 v sanjah.\n_START_SECTION_\n3. dejanje\n_START_PARAGRAPH_\nNad utopljenci na morskem dnu se za\xc4\x8denja sodba, vsem so njihova \xc5\xbeivljenja kakor na dlani. Angel se prvi o\xc4\x8disti, preobrazi se v angela to\xc5\xbenika-ma\xc5\xa1\xc4\x8devalca. Java, ki je izgubil vse svoje in zato ljubi vse ljudi, je o\xc4\x8di\xc5\xa1\xc4\x8den drugi in postane zagovornik obto\xc5\xbeenih. Atlant spozna, da je bilo njegovo \xc5\xbeivljenje posve\xc4\x8deno trebuhu, da je bil brezbri\xc5\xbeen do drugih; ker pa trebuhu ni stregel za vsako ceno, ni varal, kradel, izdajal, je o\xc4\x8di\xc5\xa1\xc4\x8den. Hudi\xc4\x8du spoznanje o zavr\xc5\xbeenosti njegovega \xc5\xbeivljenja povzro\xc4\x8da grozne bole\xc4\x8dine, Java mu lahko izprosi le to, da bo obraz njegove du\xc5\xa1e svarilo za tiste, ki bi jih mikalo izbrati zlo. Preklet je tudi sodnik, ker je zlorabljal slu\xc5\xbebo in postavo za lastno korist in mo\xc4\x8d, ker je bil lakomen in strahopeten. Babilonka ne prosi usmiljenja, zaveda se, da je prirojeno silo za \xc5\xbeivljenje uporabljala za smrt; a je sanjala o re\xc5\xa1itvi , kar je korak na pravo pot, v njeno dobro pri\xc4\x8da tudi ranjenec, za katerega je skrbela kot bolni\xc5\xa1ka sestra, celo Tanata ji je odpusti, zato je o\xc4\x8di\xc5\xa1\xc4\x8dena. Zadnja sta o\xc4\x8di\xc5\xa1\xc4\x8dena Rajnik in Tanata, ker sploh \xc5\xa1e nista zares \xc5\xbeivela, ampak samo sanjala; dovoljena jima je nesmrtnost sanj. V sanjah stopita na krov Ladje brez imena, kapitan Java pa prosi usmiljenja, vseh za vse.'